ร่วมสวดมนต์และอธิษฐานจิต ให้เจ้าหน้าที่สามารถช่วยสมาชิกนักฟุตบอลทีมหมูป่าอะคาเดมี ออกมาได้อย่างปลอดภัย
เพื่อนนักเรียนร่วมสวดมนต์และอธิษฐานจิต ให้เจ้าหน้าที่สามารถช่วยสมาชิกนักฟุตบอลทีมหมูป่าอะคาเดมี ออกมาได้อย่างปลอดภัย

นายคเณศ พงศ์สุวรรณ ผู้อำนวยการโรงเรียนแม่สายประสิทธิ์ศาสตร์ ซึ่งเป็นหนึ่งในโรงเรียนที่มีเด็กนักเรียนเยาวชนทีมหมูป่าอะคาเดมี ติดอยู่ภายในถ้ำหลวง  ขุนน้ำนางนอน จังหวัดเชียงราย เปิดเผยว่า โรงเรียนได้จัดกิจกรรมอธิษฐานจิต ส่งกำลังใจให้ 13 ชีวิตที่อยู่ภายในถ้ำ ตั้งแต่วันจันทร์ที่ผ่านมา ซึ่งวันนี้ครบ 1 สัปดาห์ที่จัดขึ้น แต่วันนี้มีความพิเศษ เพราะผู้ร่วมกิจกรรมทุกคนได้มารวมตัวกันที่ลานหน้าเสาธงครั้งแรก โดยเด็กนักเรียนและครูทุกคน มีความหวังว่าจะได้รับข่าวดีในเร็วๆ นี้ เบื้องต้นครูและผู้ปกครอง ตกลงกันไว้ว่าเมื่อน้องๆ เด็กนักเรียนกลับมา จะให้พักรักษาตัวและบวชตามประเพณีเป็นระยะเวลา 15 วัน โดยไม่ต้องห่วงเรื่องการเรียน เพราะครูจะจัดโปรแกรมพิเศษให้น้องๆ ได้ปรับตัวและไม่ได้มีการเร่งรัดใดๆ  ตามที่รัฐมนตรีว่าการกระทรวงศึกษาธิการได้กำชับไว้

นอกจากนี้ ผู้อำนวยการโรงเรียนแม่สายประสิทธิ์ศาสตร์ ยังฝากถึงเพื่อนๆ ร่วมชั้นของน้องๆ เยาวชนทีมหมูป่าอะคาเดมีว่า ไม่ต้องโศกเศร้า เพียงแต่ส่งกำลังใจไปให้ ขาดเหลือสิ่งใดก็ช่วยเหลือซึ่งกันและกัน ที่ผ่านมานักเรียนหลายคนได้ไปช่วยทำกิจกรรมเป็นจิตอาสา ซึ่งหลังจากนี้ก็ยังคงมีความหวังและจะยังคงมีความสามัคคีกันตลอดไป